钦定古今图书集成/明伦汇编/宫闱典/第097卷 > 《南阳长公主诔》晋·潘岳
## 钦定古今图书集成/明伦汇编/宫闱典/第097卷 > 《南阳长公主诔》晋·潘岳

昔唐女嫔妫，《书》叙釐降之美；周姬适齐，《诗》咏“肃雍”之
歌。汉之新野，以节义垂号千载；伊晋之献主，以聪明
睿智，考终定谥。兹可谓母仪纯备，迈踪古烈者已。惜
乎不永，背世湮沉，爰托素旗，式章徽音。主之诞育，既
纂洪胄；德之休明，亦固天授。思心婉娈，淑质纯茂。母
仪不忒，内则靡疚。肇自弱笄，有馥其芬，言告言归，作
“合于荀。在贵思降，处逸能勤。上虔诸姑，傍接支嫔。内
谐闺阈，外和族姻。终温且惠，淑慎其身。积善馀庆，启
兹名裔。励以惠肃，诲以柔顺。主实体化，不言而信。二
子遵式，匪严而峻。于穆献后，奕代熙盛。重作大司，黎
牧火正。国之仁姑，家之慈母。天道辅贤，宜享遐寿。如
何短命，曾不华首。寝疾弗兴，繁荣摧”朽。呜呼哀哉！容
车戒路，祖奠在庭。𬴂骖踌躇，服马悲鸣。皇舆亲临，望
旗失声。列辟咸起，洒泪霑缨。呜呼哀哉！既次墓门，降
柩升輴。灵衣从风，素幕生尘。明燎守夜，竦绋俟晨。噭
噭遗嗣，茕茕孤臣。号无废音，涕不辍巾。